77. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Κ.14914/1369 της 15/20 Οκτ. 1964 (ΦΕΚ Β΄ 458) Περί επιστρεφομένου μέρους φόρου καταναλώσεως καπνού εις μικράς καπνοβιομηχανίας. Έχοντες υπ’ όψιν τας διατάξεις του άρθρ. 6 του υπ’ αριθ. 4373/1964 Ν.Δ/τος, περί διαρρυθμίσεως του φόρου καταναλώσεως καπνού και άλλων τινών διατάξεων, αποφασίζομεν: 1.Το κατά το άρθρ. 6 του Ν.Δ. 4373/1964 επιστρεφόμενον μέρος του φόρου καταναλώσεως καπνού εις τας Καπνοβιομηχανίας, των οποίων η υποβαλλομένη εις φόρον μηνιαίαν παραγωγή δεν υπερβαίνει τα 5.000 χιλιόγραμμα σιγαρέττων, καπνού πίπας, πούρων και τουμπεκίου, αποδίδεται εις ταύτας επί τη βάσει της ακολούθου κλίμακος: α)Δια τα πρώτα από 1 μέχρι 1.000 χιλιόγραμμα δραχ. 2,50 ανά χιλιόγραμμον. β)Δια τα επόμενα από 1.001 μέχρι 2.000 χιλιόγραμμα δραχ. 2,00 ανά χιλιόγραμμον και γ)Δια τα από 2.001-3.000 χιλιόγραμμα δραχ. 1,00 ανά χιλιόγραμμον. 2.Δεν ενεργείται η κατά το ανωτέρω άρθρον απόδοσις μέρους του καταβληθέντος φόρου, εις περίπτωσιν καθ’ ην αι υπό της καπνοβιομηχανικής επιχειρήσεως δηλωθείσαι εντός εκάστου ημερολογιακού εξαμήνου προς φορολογίαν ποσότητες καπνοβιομηχανικών προϊόντων, υπερβαίνουσι τα 30.000 χιλιόγραμμα. 3.Η κατά το ανωτέρω άρθρον του άνω μνημονευομένου Ν.Δ/τος απόδοσις των αντιστοιχούντων εκάστοτε κατά κλιμάκια παραγωγής ποσών εκ του φόρου καταναλώσεως λαμβάνη χώραν δι’ αντιστοίχου εκπτώσεως εκ του αντιτίμου των φορολογικών ταινιών κατά την κατωτέρω διαδικασίαν: Σελ. 320,38(α) Τεύχος ΣΤ122-Σελ. 130 28.Ε.α.77 Κώδικας Φορολογίας Καπνού α)Ο οικείος Έφορος Καπνού, κατά την εκκαθάρισιν της δηλώσεως (αιτήσεως κοπής καπνού) Καπνοβιομηχανίας υπαγομένης εις τας διατάξεις του ανωτέρω Ν.Δ/τος, θα συντάσση προκειμένου, περί καπνοβιομηχανίας ήτις, συμφώνως προς τας μέχρι τούδε εργασίας της, διατηρεί την παραγωγήν της εις ποσότητα μέχρι 4.000 χιλιογράμμων μηνιαίως, είς τε το στέλεχος και το απόκομμα ταύτης, πράξιν εκπτώσεως εκ του εκ της εκκαθαρίσεως προκύπτοντος ποσού φόρου, του ποσού, όπερ θα δικαιούται προς επιστροφήν, η καπνοβιομηχανία, επί τη βάσει της ανωτέρω κλίμακος. Προς τούτο θα υπολογίζη εκάστοτε την υπαχθείσαν από 1 ης  εκάστου μηνός μέχρι της ημέρας της εκκαθαρίσεως της αιτήσεως, εις φορολογίαν ποσότητα σιγαρέττων, καπνού πίπας, πούρων και τουμπεκίου. β)Βάσει της επί του ανωτέρω αποκόμματος πράξεως εκπτώσεως του φόρου, ο οικείος Ταμίας, θα παραδίδη μεν τας εν αυτή αναγραφομένας ενσήμους ταινίας, κατά ποσόν, θα εισπράττη όμως το μετά την αφαίρεσιν της εκπτώσεως του φόρου απομένον αντίτιμον αυτών. γ)Το ποσόν τούτο του φόρου, ούτω μειωμένον, θα εισάγηται τελικώς εις το Δημόσιον Ταμείον, ως έσοδον φορολογίας καπνού, ως δηλωτικαί δε του μη εισπραττομένου ποσού έναντι των χορηγουμένων ταινιών, θα παραμένωσιν εις τα Δημόσια Ταμεία αι σχετικαί περί εκπτώσεως του φόρου πράξεις του οικείου Εφόρου Καπνού, αι αναγραφόμεναι εις τ’ ανωτέρω αποκόμματα. δ)Καθ’ εκάστην εισαγωγήν του φόρου, τα Δημόσια Ταμεία θα συντάσσωσι σχετικόν πρωτόκολλον περιλαμβάνον, κατά καπνοβιομηχανίαν, τα εκπιπτόμενα αναλυτικώς και εις το σύνολον υπέρ αυτής ποσά, ως ταύτα αναγράφονται εις τας σχετικάς, περί εκπτώσεως του φόρου πράξεις του οικείου Εφόρου Καπνού, ων ο αριθμός και η χρονολογία δέον απαραιτήτως να μνημονεύωνται εις το εν λόγω πρωτόκολλον. ε)Βάσει των πρωτοκόλλων τούτων, υπογραφομένων και υπό του οικείου Εφόρου Καπνού, θα πιστώται ισοπόσως η διαχείρισις των Δημοσίων Ταμείων με το εκπιπτόμενον υπέρ των καπνοβιομηχανιών ποσόν τακτοποιουμένου ούτω διαχειριστικώς του επί έλαττον εισπραττομένου αντιτίμου ταινιών. ς)Προκειμένου περί καπνοβιομηχανίας της οποίας η μηνιαία παραγωγή υπερβαίνει τα 4.000 χιλιόγραμμα καπνικών ειδών (σιγαρέττων, καπνού πίπας, πούρων και τουμπεκίου) ουχί όμως και τα 5.000 χιλιόγραμμα εν πάση δε περιπτώσει ουχί τα 30.000 χιλιόγραμμα καθ’ εξαμηνίαν, επιστρέφεται εις ταύτην μέρος του καταβληθέντος φόρου επί τη βάσει της κλίμακος του άρθρ. 6 του υπ’ αριθ. 4373/1964 Ν.Δ/τος. Προς τούτο υποβάλλεται υπό της ενδιαφερομένης Καπνοβιομηχανίας εις τον επιβλέποντα τας εργασίας αυτής Έφορον Καπνού ειδική αίτησις, περί επιστροφής φόρου. Βάσει της αιτήσεως ταύτης συντάσσονται υπό του οικείου Εφόρου Καπνού και υποβάλλονται ημίν, αι σχετικαί καταστάσεις, προς έκδοσιν τακτικού χρηματικού εντάλματος, εις το τέλος εκάστης εξαμηνίας, ήτοι εις το τέλος Ιουνίου ή Δεκεμβρίου. Ειδικώς προκειμένου περί του έτους 1964 τα ως άνω δικαιολογητικά υποβάλλονται εις το τέλος Δεκ. 1964. Τα δικαιολογητικά ταύτα δέον να συνοδεύωνται και δια 2 αντιγράφων της παρούσης και καταστάσεων εις 4πλούν εμφαινουσών το ποσόν του επιστρεφομένου φόρου, ως και τα στοιχεία, των εξοφληθεισών αιτήσεων κοπής καπνού, εντός του χρονικού διαστήματος, όπερ αφορά η επιστροφή. ζ)Οίκοθεν νοείται, ότι δια την παραγωγήν καπνοβιομηχανικών προϊόντων από 3001 μέχρι 5000 χιλιογράμμων ουδέν ποσόν φόρου αποδίδεται. η)Πάσα διάταξις αντικειμένη εις τας διατάξεις της παρούσης αποφάσεως καταργείται. Η ισχύς της παρούσης άρχεται από της δημοσιεύσεώς της εις την Εφημερίδα της Κυβερνήσεως. 